Specialistul care are mii de operații la activ este cercetat pentru ucidere din culpă, după ce în timpul unei intervenții realizate la finalul anului 2022 a uitat o compresă într-o pacientă care ulterior a murit din cauza unei septicemii.
Vineri dimineață, chirurgul de la Institutul Oncologic din Capitală a fost prezentat magistraţilor care au decis plasarea sa în arest la domiciliu pentru 30 de zile.
Anterior, el a fost reținut de polițiștii dâmbovițeni pentru 24 de ore în baza unei ordonanțe emise de Parchetul de pe lângă Judecătoria Târgovişte.
”Precizam că, pe parcursul zilei de 15 mai, ca urmare a probatoriului administrat de poliţiştii din cadrul Serviciului de Investigaţii Criminale, sub coordonarea unui procuror de la Parchetul de pe lângă Judecătoria Târgovişte, acesta a fost reţinut pentru 24 de ore pe bază de ordonanţă”, au transmis reprezentanții Inspectoratului de Poliţie Judeţean Dâmboviţa, conform News.ro.
Vă reamintim că medicul în vârstă de 69 de ani este principalul suspect în cazul morții unei paciente de 73 de ani pe care a operat-o în urmă cu doi ani.
Oamenii legii spun că femeia de 73 de ani care se confrunta cu un cancer la nivel abdominal a murit la scurt timp după intervenția chirurgicală realizată de medicul de la Institutul Oncologic.
Potrivit lor, decesul pacientei a survenit în urma unei septicemii provocate de o compresă care se pare că a fost uitată de medic în aceasta.
La scurt timp după moartea femeii, oamenii legii au deschis o anchetă, iar în dimineața zilei de miercuri, 15.05.2024, poliţiştii dâmbovițeni au efectuat mai multe percheziţii, atât la Institutul Oncologic din Capitală, locul de muncă al medicului chirurg, cât şi la locuinţa acestuia din orașul Voluntari.
”Din investigaţiile efectuate s-a stabilit că, la data de 5 decembrie 2022, bănuitul, în timp ce ar fi efectuat o intervenţie chirurgicală în zona abdomenului, ar fi uitat o compresă care ar fi condus la dezvoltarea unei septicemii şi, ulterior, la decesul pacientei, o femeie de 73 de ani, din Dragomireşti.
În cauză, poliţiştii continuă cercetările, sub coordonarea procurorului de caz”, au transmis oficialii Poliţiei Dâmboviţa printr-un comunicat de presă.